
R A P O R T

asupra propunerii legislative pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale, trimisă cu adresa nr.Pl.x 870 din 13 noiembrie 2006.

La întocmirea prezentului raport Comisia a avut în vedere avizele:

· Consiliului Legislativ (nr.918/29.06.2006 - favorabil)

· Consiliului Economic şi Social (nr.1396/12.06.2006 - favorabil)
· Comisiei pentru buget, finanţe şi bănci (nr.746/04.12.2006 - negativ)
· Comisiei juridice, de disciplină şi imunităţi (nr.31/1363/29.11.2006 - favorabil)

precum şi punctul de vedere al Guvernului (nr.2163/13.07.2006 – negativ).

Propunerea legislativă are ca obiect de reglementare completarea alin.(1) al art.94 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, astfel ca beneficiarii pensiei anticipate şi ai pensiei anticipate parţiale să poată că cumuleze pensia cu veniturile obţinute dintr-o activitate profesională, indiferent de nivelul acestor venituri.
Comisia propune Plenului Camerei Deputaţilor respingerea iniţiativei legislative întrucât pensionarii, beneficiari ai unei pensii anticipate, nu pot cumula pensia cu veniturile realizate decât dacă se regăsesc în una din situaţiile prevăzute la art.5 alin.(1) pct.I (contract de muncă, funcţionari publici sau aleşi). Aceştia au însă posibilitatea cumulului pensiei cu veniturile realizate din desfăşurarea unei activităţi din cele prevăzute la art.5 alin.(1) pct.IV, deci au posibilitatea să-şi completeze veniturile obţinute din pensii.

Soluţia propusă prin iniţiativa legislativă nu ar veni în sprijinul bugetului asigurărilor sociale de stat, cheltuielile fiind aceleaşi, iar veniturile care s-ar încasa la buget cu titlu de contribuţii de asigurări sociale de stat ar fi nesemnificative întrucât, conform practicii curente, aceste persoane vor fi angajate cu salariul minim brut pe ţară garantat în plată.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbateri au participat, în conformitate cu prevederile art.55 din Regulamentul Camerei Deputaţilor, republicat:

· D-l Mihai Şeitan – preşedintele Casei Naţionale de Pensii şi Alte Drepturi de Asigurări Sociale

· D-na Georgeta Bratu – director, Ministerul Muncii, Solidarităţii Sociale şi Familiei

· D-na Gabriela Mateescu – şef serviciu, Ministerul Muncii, Solidarităţii Sociale şi Familiei

· D-na Cecilia Sebe – consilier, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 12 voturi pentru şi 3 abţineri.
5. Propunerea legislativă a fost respinsă de Senat în şedinţa din 09.11.2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 13 decembrie 2006, Comisia propune respingerea iniţiativei legislative.

